Էլիզաբեթ Ուորեն

Էլիզաբեթ Էն Ուորեն (, ), ամերիկացի քաղաքական գործիչ, 2013 թվականից Մասաչուսեթսից ԱՄՆ սենատոր։ Դեմոկրատական կուսակցության անդամ։

2018 թվականի դեկտեմբերի 31-ին հայտարարել է ԱՄՆ-ի հաջորդ նախագահական ընտրություններում իր թեկնածության հավանական առաջադրման մասին։

Կենսագրություն

Վաղ տարիներ 
Էլիզաբեթ Ուորենն աշխատավորներ Պոլինի (Ռիդ) և Դոնալդ Ջոնս Հերինգի ընտանիքում չորրորդ երեխան էր։ Երբ Էլիզաբեթը 12 տարեկան էր, հայրը սրտի կաթված է ստացել և կորցրել աշխատանքը։ Ընտանիքին ֆինանսապես օգնելու համար մորաքրոջ մեքսիկական ռեստորանում աշխատել է մատուցողուհի։

1970 թվականին Հյուսթոնի համալսարանից ստացել է խոսքի ախտաբանության և աուդիոլոգիայի բակալավրի աստիճան, իսկ 1976 թվականին Ռատգերսի համալսարանից՝ իրավագիտության մագիստրոսի կոչում։ Ուորենը որպես իրավագիտության պրոֆեսոր աշխատել է Փենսիլվանիայի և Հարվարդի համալսարանների իրավաբանական դպրոցներում։ Սնանկության ոլորտի մասնագետ է։

Քաղաքական գործունեության սկիզբ 
2011 թվականի սեպտեմբերի 14-ին Ուորենը հայտարարել է Մասաչուսեթսի սենատոր ընտրվելու մտադրության մասին։ 2012 թվականի հունիսի 2-ին ստացել է նահանգի Դեմոկրատական կուսակցության համագումարի պատվիրակների քվեների ռեկորդային 95,77%-ը։ Նրա թեկնածությունը հաստատել է նահանգապետ Դևալ Պատրիկը։ 2012 թվականի նոյեմբերի 6-ին Ուորենն ընդհանուր ընտրություններում հաղթել է գործող սենատոր Սքոթ Բրաունին՝ ստանալով ձայների 53,7%-ը։ Նա դարձել է ԱՄՆ Սենատում Մասաչուսեթս նահանգից ընտրված առաջին կինը։

Նա Դեմոկրատական ​​կուսակցության առաջադիմական թևի առաջատար գործիչ է։ 2014 թվականին հրապարակել է «Առաջադիմության տասնմեկ պատվիրանները» (): Դրանք ներառում էին կոշտ, մասնավոր բնույթի կարգավորումներ, մատչելի կրթություն, գիտության և շրջակա միջավայրի պաշտպանության ոլորտում ներդրումներ, ցանցի չեզոքություն, աշխատավարձի բարձրացում, հավասար վարձատրություն, խմբային գործարքների իրավունք, սոցիալական պաշտպանություն, ամուսնության հավասարություն, ներգաղթի բարեփոխում և վերարտադրողական առողջության համընդհանուր հասանելիություն։

Ըստ «Bloomberg»-ի՝ 2015 թվականին աշխարհի ամենաազդեցիկ մարդկանց ցուցակում զբաղեցրել է 19-րդ հորիզոնականը։

Նախագահի թեկնածության հավանական առաջադրում 
2018 թվականի դեկտեմբերի 31-ին Էլիզաբեթ Ուորենը հայտարարել է նախագահի թեկնածության հավանական առաջադրման մասին։ Սենատորը և նրա կողմնակիցները ստեղծել են հետազոտական հանձնաժողով՝ ուսումնասիրելու, թե որքան է ընտրական մրցավազքին իր մասնակցության հավանականությունը։

Ծագում 
2012 թվականի ապրիլին «The Boston Globe» հրատարակությունն սկանդալ է սկսել Ուորենի անվան շուրջ։ Հոդվածում ասվում է, որ Ուորենը նշված է 1986-1995 թվականներին ամերիկյան իրավաբանական համալսարանների ընկերակցության կողմից կազմված իրավագիտության ուսուցիչների կարգապահական տեղեկատուում (), որոնք պատկանում են ռասայական փոքրամասնություններին։

Հարվարդի իրավաբանական ֆակուլտետը, ի պատասխան անձնակազմի էթնիկական բազմազանության բացակայության քննադատության, տրամադրել է այնտեղ աշխատող ոչ սպիտակամորթների ցուցակը, որտեղ ներառված էր նաև Ուորենը։ Հանրապետական Սքոթ Բրաունը, որը Սենատի ընտրություններում մրցակցում էր Ուորենի հետ, նրան մեղադրում էր աշխատաշուկայում արտոնություն ստանալու համար Միացյալ Նահանգների բնիկ ժողովուրդների նախնիների մասին տեղեկությունների կեղծման մեջ։

Համալսարանի նախկին գործընկերներն ու Ուորենի ղեկավարներն ասում էին, որ նրա էթնիկ պատկանելությունը որևէ դեր չի խաղում վարձակալության գործընթացում։ Ուորենն ասել է, որ ազգային փոքրամասնությունների ցուցակում նշել է իրեն, որպեսզի գտնի նման էթնիկ խմբի գործընկերներին և չգիտեր, որ Հարվարդը նրան ներառել է ոչ սպիտակամորթ աշխատողների ցուցակում։ Նրա եղբայրները հայտնել են, որ «մենք մեծացել ենք՝ լսելով մեր մոր, տատիկի և մյուս հարազատների պատմությունները, որ մեր ընտանիքում ունենք չերոկիներ և դելավարներ։ 2014 թվականին Ուորենն ինքնակենսագրության մեջ գրել է, որ հայտարարված էթնիկ խմբի պատճառով չի ունեցել գործունեության որևէ առաջխաղացում, իսկ կեղծիքի հաստատումն անվանել է սխալ և վիրավորական։

Ծագումնաբանական փորձաքննությունը չի կարողացել ոչ հաստատել, ոչ էլ հերքել Ուորենի հնդիկ նախնիների գոյությունը, իսկ Օկլահոմայի պատմական ընկերությունը նշել է, որ խառնամուսնությունների և համապատասխան տվյալները թաքցնելու պատճառով դժվար է հաստատել բնիկ ամերիկացի նախնիների առկայությունը։

Անձնական կյանք 
1968-1978 թվականներին ամուսնացած էր ՆԱՍԱ-ի ինժեներ Ջիմ Ուորենի հետ։ Ունեն երկու երեխա՝ Ամելիան և Ալեքսանդրը։

1980 թվականին ամուսնացել է Հարվարդի համալսարանի պրոֆեսոր Բրյուս Մանի հետ։

Ծանոթագրություններ

Արտաքին հղումներ 
 Էլիզաբեթ Ուորենն ԱՄՆ-ի Սենատի կայքում 
 

Ամերիկացի իրավաբաններ
ԱՄՆ-ի քաղաքական գործիչներ
20-րդ դարի ամերիկացի գրողներ
Ամերիկայի արվեստների և գիտությունների ակադեմիայի անդամներ
21-րդ դարի ամերիկացի քաղաքական գործիչներ
ԱՄՆ-ի դեմոկրատական կուսակցության անդամներ
Ամերիկացի ռեժիսորներ
20-րդ դարի կին գրողներ
Հարվարդի համալսարանի դասախոսներ
Ջորջ Վաշինգտոն համալսարանի շրջանավարտներ
Ամերիկացի տնտեսագետներ
Ամերիկացի ուսուցչուհիներ
ԱՄՆ-ի հանրապետական կուսակցության անդամներ
Ամերիկացի փաստաբաններ